Natten til lørdag endte et slagsmål ude foran Vejgaard Kroen i Aalborg med, at en 36-årig mand to gange blev stukket med kniv. Manden blev stukket i maven og i benet, og han er fortsat indlagt på sygehuset, men er uden for livsfare. Det oplyser vagtchef ved Nordjyllands Politi, Mads Hessellund til TV2 Nord. Slagsmålet fandt sted omkring klokken et om natten, hvor Nordjyllands Politi fik en anmeldelse om slagsmål. Politiet sender hurtigt en patrulje, og da de kommer frem til kroen på Hadsundvej, er gerningsmanden til knivstikkeriet stukket af. - Der går ikke lang tid inden vi finder gerningsmand og får ham anholdt, siger Mads Hessellund. Gerningsmanden er en 24-årig mand, der senere lørdag vil blive fremstillet i grundlovsforhør. En 23-årig kvinde blev ved slagsmålet også lettere såret, da hun fik overfladiske skrammer i forbindelse med slagsmålet. Ikke relateret til kriminelle grupperinger Det seneste år har der i Aalborg været en eskalerende konflikt mellem to kriminelle grupperinger, der kæmper om hashmarkedet i Aalborg. Senest blev tre mænd varetægtsfængslet efter en stor slåskamp i Aalborg midtby, forinden har der også været knivstik og en enkelt skudepisode. - Der er intet, der tyder på at knivstikket kroen på Hadsundvej natten til tirsdag har nogen relation til de kriminelle grupperinger. Alt tyder på et enkeltstående tilfælde, siger Mads Hessellund.

Opsummering:
En 24-årig mand er anholdt og skal senere lørdag fremstilles i grundlovsforhør.